stanford-oval/wikipedia huggingface dataset:
ג'יימס ואן אלן
ביוגרפיה > ראשית הדרך

ואן אלן נולד ב-7 בספטמבר 1914 בחווה קטנה ליד מאונט פלזנט, איווה. בילדותו, הוא הוקסם ממכשירים מכניים וחשמליים והיה קורא נלהב של מגזינים Popular Mechanics ו- Popular Science. פעם הוא החריד את אמו על ידי בניית סליל טסלה שיצר ניצוצות באורך של מטר וגרם לשיערו להזדקף.
ואן אלן זכה במלגה שאפשרה לו להמשיך ללמוד פיזיקה גרעינית במכון קרנגי בוושינגטון הבירה, שם עסק במחקר בתחומים הבאים: גאומגנטיות, קרניים קוסמיות, פיזיקה של זוהר הקוטב ופיזיקה של האטמוספירה העליונה בכדור הארץ.
ביוגרפיה > מלחמת העולם השנייה

באוגוסט 1939 הצטרף ואן אלן למחלקה למגנטיות יבשתית (DTM) של מכון קרנגי בוושינגטון הבירה כעמית מחקר של קרנגי. בקיץ 1940, הוא הצטרף למאמצי ההגנה הלאומיים של DTM עם מינויו לתפקיד מטה בוועדה הלאומית לחקר ההגנה (NDRC) בוושינגטון הבירה, שם עבד על פיתוח מרעומים פוטואלקטריים ומרעומי רדיו, שהם נפצים המגבירים את האפקטיביות של ירי נ"מ. פרויקט נוסף של NDRC הפך מאוחר יותר לפרויקט פצצת האטום במנהטן בשנת 1941.
באפריל 1942 בעקבות הצטרפות ארצות הברית למלחמת העולם השנייה, המחקר בתחום ההיתוך הגרעיני הועבר למעבדה החדשה לפיזיקה יישומית (APL) של אוניברסיטת ג'ונס הופקינס. ואן אלן עבד על שיפור העמידות של שפופרות ואקום. העבודה ב-APL הביאה לדור חדש של נתיכי רדיו שנועדו לשיפור הגנה האווירית והתמודדות עם הפצצות חוף.
בנובמבר 1942 ואן אלן התגייס לצבא האמריקאי והתמנה כסגן בצי האמריקני ושירת במשך 16 חודשים ברצף של משחתות הצי של דרום האוקיינוס השקט. הוא הדריך קציני תותחנים וערך ניסויים על מרעומי הארטילריה שלו. הוא היה עוזר קצין מטה בספינת הקרב USS Washington שהצליחה להתגונן מפני מתקפת קמיקזה יפנית במהלך קרב הים הפיליפיני, (19–20 ביוני 1944). על פעולותיו באוקיינוס השקט, זכה ואן אלן בארבעה כוכבי קרב. הוא הועלה לדרגת לוטננט קומנדר ב-1946. "שירותי כקצין בחיל הים היה החוויה המשמעתית ביותר בחיי, בפער ניכר מכל חוויה אחרת".
ביוגרפיה > פיתוח טכניקות ראקון 54–1946

לאחר השחרר מהצי ב-1946, חזר ואן אלן למחקר אזרחי ב-APL. הוא ארגן והנחה צוות באוניברסיטת ג'ונס הופקינס לביצוע ניסויים בגובה רב, תוך שימוש ברקטות V-2 שנלכדו בגרמניה בסוף מלחמת העולם השנייה. ואן אלן החליט שנדרשת רקטת-מחקר קטנה למחקר באטמוספירה העליונה. באותה עת פותחו הטילים Aerojet WAC Corporal ו- Bumblebee, בצי האמריקאי. ואן אלן הציג מפרט לטיל המתאים למטרותיו ועמד בראש הוועדה ששכנעה את ממשלת ארצות הברית לייצר אותו. הטיל נשא את השם Aerobee הטיל שוגר באמצעות ה-A-5, ב-5 במרץ 1948 מ-White Sands, ניו מקסיקו, הנושא מכשירים לחקר קרינה קוסמית, והגיע לגובה של 117.5 ק"מ.
ואן אלן נבחר ליו"ר ועדת ההיגוי של חקר האטמוספירה העליונה באמצעות V-2 ב-29 בדצמבר 1947. שם הוועדה הוסב לוועדת המחקר של האטמוספירה העליונה באמצעות רקטות ב-18 במרץ 1948; ב-29 באפריל 1948 שונה שם הוועדה שוב - הוועדה למחקר רקטות ולוויינים. הוועדה סיימה את פעילותה ב-19 במאי 1960 וקיימה מפגש מחודש ב-2 בפברואר 1968.
לי לואיס, ס.פ. סינגר, וג'יימס א. ואן אלן פיתחו את הרעיון לראקון ב-1 במרץ 1949 במהלך ירי הרקטות של אירובי מספינת המחקר U.S.S. Norton Sound.
ב-5 באפריל 1950, עזב ואן אלן את המעבדה לפיזיקה יישומית, בעקבות קבלת מלגת מחקר של קרן ג'ון סיימון גוגנהיים ועבר למעבדה הלאומית ברוקהייבן. בשנה שלאחר מכן (1951) התמנה ואן אלן לראש המחלקה לפיזיקה באוניברסיטת איווה. תוך זמן קצר, גייס סטודנטים שסייעו לו במאמצים לגילוי דרכים לשיגור לוויינים חדשים לרום האטמוספירה. ב־1952, ואן אלן הגה את רעיון שילוב בלון-רקטה - הראקון. התקן שנשא רקטות על בלונים שהגיעו מעל מרבית האטמוספירה של כדור הארץ, בהמשך ששיגר אותם למרחקים גדולים אף יותר. הרקטות שוגרו לאחר שהבלונים הגיעו לגובה של כ־16 קילומטרים.
בכתבה שהופיעה במגזין "טיים" נכתב "לא ניתן היה לירות את 'הראקונים' של ואן אלן באיווה מחשש ששרידי הרקטות יפגעו בתושבים". ואן אלן שכנע את משמר החופים האמריקני לאפשר לו לירות את הראקונים שלו משוברת הקרח Eastwind שהפליגה לגרינלנד. "הבלון הראשון התרומם כראוי לגובה של 70,000 רגל, אבל הרקטה לא נורתה. הראקון השני התנהג בדרך דומה. ההשערה הייתה שהשילוב של קור הקיצוני וגובה רב עלולים לעצור את השעון המתזמן את הצתת הרקטות. כדי להתמודד עם הבעיה חימם ואן אלן פחיות של מיץ תפוזים, הכניס אותן לתוך הגונדולה השלישית של רוקון ועטף את כל ההתקן בחומר מבודד. הרקטה נורתה בהצלחה".
בשנת 1953 באמצעות הראקונים והמכשור המדעי שנשאו, זוהה רמז הראשון לחגורות קרינה המקיפות את כדור הארץ. טכניקת הראקון הזולה הוסיפה לשמש גם את קבוצות המחקר של המשרד לחקר הימי באוניברסיטת איווה בשנים 1953–1955 ו-1957. הראקון שוגר מספינות בים באזור שבין בוסטון ל- גרינלנד.
ביוגרפיה > חלוץ מחקר החלל

גיליון 4 במאי 1959 של מגזין טיים זיכה את ג'יימס ואן אלן בתואר האדם האחראי להצבתה של ארצות הברית במעמד "המובילה הגדולה בהישגים מדעיים". במאמר תואר ואן אלן "כדמות מפתח בתחרות המתנהלת במקביל למלחמה הקרה ... היום הוא יכול להטות את מבטו לאחור ולהביט בשמיים. מעבר לכחול החיצוני נמצאות החגורות המקיפות את כדור הארץ ומכילות קרינה מסוכנת, החגורות הנקראות על שם ואן אלן. מעולם לא ניתן שם אדם לתכונה מלכותית יותר של כדור הארץ."
ג'יימס ואן אלן, עמיתיו, מקורביו ותלמידיו באוניברסיטת איווה המשיכו להטיס מכשירים מדעיים על רקטות, לוויינים (Explorer 52 / Hawkeye 1), וחלליות בין-פלנטריות, כולל המשימות הראשונות (תוכנית פיוניר, תוכנית מרינר, תוכנית וויאג'ר, חללית גלילאו) לכוכבי הלכת נוגה, מאדים, צדק, שבתאי, אורנוס ונפטון. התגליות שלהם תרמו רכיבים חשובים לידע על חלקיקים אנרגטיים, פלזמה וגלי רדיו ברחבי מערכת השמש.
ואן אלן היה החוקר הראשי של מחקרים מדעיים שבוצעו בעזרת 24 לוויינים ומשימות פלנטריות.
פרסים והוקרה

חבר האקדמיה הלאומית למדעים (ארצות הברית) (1959)
איש השנה של המגזין "טיים" (1960)
מדליית אליוט קרסון (1961)
חבר החברה הפילוסופית האמריקאית (1961)
פרס איווה (1961)
חבר האקדמיה האמריקאית לאמנויות ולמדעים (1964)
חבר מכובד באקדמיה למדעים של איווה (1975)
מדליית זהב של החברה המלכותית לאסטרונומיה (1978)
המדליה הלאומית למדעים (1987)
צלחת הזהב של האקדמיה האמריקאית להישגים (אנ') (1988)
פרס קראפורד (1989)
פרס וניבר בוש (1991)
פרס נאס"א למפעל חיים (1994)
פרס קויפר (1994)
פרס מוזיאון האוויר והחלל הלאומי (2006)
על שמו נקראה משימת גשושות ואן אלן (אנ') של נאס"א (2019-2012)
ואן אלן מחזיק בידיו את הרקטה (Loki) מסוג ראקון Credit: JPL
מודל של חגורות ואן אלן Credit: NASA
מודל של חללית פיוניר 10/11 במוזיאון הלאומי לאווירונאוטיקה וחלל
חגורות קרינה סביב פלנטת צדק
וידאס ברייקיס

| --- | --- |

 לידה:  21 במרץ 1986 (בן 38) וילנה, ברה"מ 
 מוקד פעילות:  ליטא 
 
וידאס ברייקיס (בליטאית: Vidas Bareikis; נולד ב-21 במרץ 1986 בווילנה) הוא במאי, שחקן, מורה, מוזיקאי ומלחין ליטאי.
ביוגרפיה

בשנים 1992–2005 למד נגינה על פסנתר בבית הספר הלאומי לאמנויות. ב-2007 הקים את להקות המוזיקה האלטרנטיבית "Suicide DJs" ו-"Stipriai Kitaip". בשנת 2009 סיים לימודי תואר ראשון בתיאטרון. ארבע שנים אחר-כך השלים תואר שני בבימוי במוסקבה. בשנת 2012 נכלל ברשימת "שבעת במאי התיאטרון המבטיחים ביותר ברוסיה".
ב-19 בדצמבר 2023 נמנה בין האמנים המתחרים ב-Eurovizija.LT, הקדם הליטאי לאירוויזיון 2024. שירו לתחרות היה "Kaboom!!!".‏ ב-13 בינואר 2024 הופיע במקצה השני. שירו דורג במקום השני, והוא העפיל לשלב הגמר. בשלב הגמר דורג במקום הרביעי עם 13 נקודות.
הערות שוליים

↑  Carabaña Menéndez, Hugo (2023-12-19). "Eurovizija.LT 2024: Presentados los artistas y canciones de la preselección lituana cuya final será el 17 de febrero con la vuelta de The Roop" [Eurovizija.LT 2024: The artists and songs of the Lithuanian preselection have been presented, with the final set for 17 February and the return of The Roop]. ESCplus España (בEuropean Spanish). נבדק ב-2023-12-19.
↑  Juršėnaitė, Eimantė (2024-01-09). "Filmuojama pirmoji eurovizinės atrankos laida: sceną išbando pirmasis dalyvių aštuonetas" [The first Eurovision selection show is filmed: the first eight contestants test the stage]. lrt.lt (בליטאית). LRT. נבדק ב-2024-01-09.
↑  Juršėnaitė, Eimantė (2024-01-13). "Du EUROVIZIJA.LT dalyviai jau užsitikrino vietą atrankos finale: vakaro favoritas – Silvester Belt" [Two EUROVIZIJA.LT participants have already secured a place in the selection final: the favourite of the evening – Silvester Belt]. lrt.lt (בליטאית). LRT. נבדק ב-2024-01-14.
↑  Buivydas, Justas (2024-02-15). "EUROVIZIJA.LT finalą atidarys Aistè, paskutiniai pasirodys 'The Roop'" [Aistè will open the EUROVIZIJA.LT final, The Roop will perform last]. Eurodiena (בליטאית). נבדק ב-2024-02-15.
| --- | --- |
בקרת זהויות :  MusicBrainz: 7a642c14-13d1-4cb1-949d-582764a68f8f  VIAF: 7625154260753624480005   WorldCat (עם VIAF): 7625154260753624480005
ג'יימס ריד (פוליטיקאי)

ג'יימס אלכסנדר ריד (באנגלית: James Alexander Reed‏; 9 בנובמבר 1861 – 8 בספטמבר 1944) היה פוליטיקאי אמריקאי מהמפלגה הדמוקרטית ממיזורי.
ביוגרפיה > ראשית חייו

ריד נולד ב-9 בנובמבר 1861, בחווה במחוז ריצ'לנד, אוהיו. הוא היה צאצא של החלוץ האמריקאי דייוויד ריד.  הוא עבר עם משפחתו לסידר רפידס, איווה, בגיל 3. הוא הלך לבתי ספר ציבוריים ולמד בקו קולג'. הוא הפך לעורך דין ועבר לקנזס סיטי, מיזורי, ב-1887.
ביוגרפיה > קריירה פוליטית

ריד כיהן כחבר מועצת העיר של קנזס סיטי מ-1897 עד 1898. בשנת 1898, הוא התמודד למשרת התובע של מחוז ג'קסון, עם תמיכה פוליטית ופיננסית של ראש המפלגה הדמוקרטית, ג'יימס פנדרגאסט. הוא העמיד לדין ללא הצלחה את ג'סי א. ג'יימס, בנו של השודד ג'סי ג'יימס, בגין שוד רכבת בשנת 1899. הוא נבחר לראש עיריית קנזס סיטי בין השנים 1900–1904.
כראש עיר, ריד פיקח על בניית "רוח קנזס סיטי" של אולם הכנסים תוך 90 יום כדי לארח את הוועידה הלאומית הדמוקרטית של שנת 1900. אולם הכנסים המקורי נפתח ב-1899 אך נשרף ב-4 באפריל 1900. הכינוס היה אמור להתקיים ב-4 ביולי, וריד, שלא תמך באולם המקורי לפני שנבחר לראשות העירייה, ניהל את פתיחת האולם החדש במקביל לכינוס הוועידה.
בשנת 1910, הוא נבחר לסנאט האמריקאי ממיזורי כדמוקרטי. הוא כיהן בסנאט במשך שלוש קדנציות, מ-1911 עד 1929, כשהחליט לפרוש. בניגוד לרבים מחברי מפלגתו, הוא התנגד לחבר הלאומים. הוא ביקש ולא הצליח לקבל את המועמדות הדמוקרטית לנשיאות. הוא כיהן כיושב ראש הוועדה למשקלים ולמידות בשנים 1917 עד 1921.
אחת התרומות הגדולות ביותר שלו למדינת מיזורי הגיעה ב-1913, כאשר כחבר בוועדת הבנקאות של הסנאט, הוא שינה את הצבעתו כדי לפרוץ מבוי סתום כדי להעביר את חוק הפדרל ריזרב, מה שהביא לכך שמיזורי קיבלה 2 מתוך 12 הבנקים של הפדרל ריזרב (בסנט לואיס וקנזס סיטי).  מיזורי היא המדינה היחידה עם מספר סניפים של הפדרל ריזרב. ריד היה מעורב מאוד בעבודתה של ועדת הבנקים של הסנאט לשיפור חוק הפדרל ריזרב, כולל תיקונים לחיזוק הכוח והעצמאות של מועצת הפדרל ריזרב. הנשיא וילסון הכיר בערכן של תרומותיו של ריד במכתב שנשלח אליו בזמן שהצעת החוק הייתה תלויה ועומדת בוועדה.
ריד שיקף את הדעות הקדומות הגזעיות העמוקות באזורו. בוויכוח על חוק ההגירה משנת 1917, הוא הכריז ש"אין לאפשר לאף אדם שלא מהגזע הלבן להתיישב לצמיתות בארצות הברית של אמריקה". הוא נלחם להרחבת מגבלות ההגירה בהצעת החוק ההיא, כך שתמנע הגירה של כל מי ממוצא אפריקאי, בנוסף לאיסורי ההגירה ממדינות אסיה.
עם זאת, ריד היה הסנאטור היחיד שהצביע נגד חוק מכסות החירום משנת 1921, שחוקק מגבלות נוקשות על הגירה.
מאוחר יותר בקריירה הפוליטית שלו, ריד התנגד לקו קלוקס קלאן במיוחד במסע הבחירות שלו ב-1922 שעלה לו בקולות רבים.
ב-1927 הוא התנגד לאשרור מחדש של חוק שפרד-טאון, שנחקק ב-1921, להפחתת תמותת אמהות ותינוקות ולשיפור בריאותם של אמהות ותינוקות, והוא תקף את לשכת הילדים על המימון הפדרלי ה"מופרז" שלה. ה"כוח והשליטה" שנתן שפרד-טאואר לגרייס אבוט, ראש הלשכה. ברצפת הסנאט, ריד לעג ללשכת הילדים והציע, "מוטב שנהפוך את ההצעה ונדאג לוועדה של אמהות שתיקח אחריות על המשרתות הזקנות [בלשכת הילדים] ותלמד אותן כיצד לרכוש בעל ולהוליד תינוקות משלהם."
ב-1929, בזמן שריד פרש מהסנאט, כתב ה. ל. מנקן מחווה ששיבחה את ריד על התנגדותו למה שמנקן כינה "דמגוגים" ו"שרלטנים" משתי המפלגות הפוליטיות. לאחר מכן ריד פרש מהפוליטיקה ועבר חזרה למיזורי, שם המשיך לעסוק בעריכת דין.
ביוגרפיה > קריירה משפטית

ריד ייצג את התובע המחוזי של מחוז סאפוק, מסצ'וסטס, ג'וזף ק. פלטייר במהלך הליכי ההדחה שלו בפני בית המשפט העליון של מסצ'וסטס. ב-21 בפברואר 1922, בית המשפט מצא את פלטייר אשם ב-10 מתוך 21 האישומים נגדו והדיח אותו מתפקידו.
בשנת 1927, ריד ייצג ללא הצלחה את הנרי פורד ב-Sapiro v. Ford, תביעת דיבה פדרלית שהוגשה על ידי אהרון שפירו, מנהיג תנועת הבעל האמריקאי.  בעיתונו, The Dearborn Independent, פורד פרסם סדרת מאמרים המכילים קטעים מספרו, The International Jew, בהם נטען כי שפירו, שהיה יהודי, ותנועת הבעל האמריקאית היו חלק מקונספירציה יהודית בינלאומית להונות חקלאים אמריקאים. תיק שפירו הסתיים במשפט שגוי שלאחריו הסכים הנרי פורד להסדיר את העניין באמצעות תשלום סכום כסף משמעותי לתובע. ההסדר נעשה ללא ידיעתו של ריד ולאחר שריד טען שהוא ניצח בתיק.
ביוגרפיה > קריירה משפטית > תיק בנט

במרץ 1931, ריד הייתה עורך הדין של מירטל בנט, שירתה בבעלה, ג'ון בנט, מוכר בשמים, ב-29 בספטמבר 1929, לאחר ריב על משחק ברידג' שהסתיים זה עתה. המשפט, שנערך בבית המשפט של מחוז ג'קסון, מיזורי, זכה לסיקור עולמי.  במהלך המשפט, הוא גילה ששכנתו ופילגשו הנשואה, נל דונלי ריד, בהריון חודשיים עם ילדו. בעלה של דונלי איים להתאבד אם אי פעם תיכנס להריון מאז שלא היה מסוגל להביא ילדים לעולם. ריד סירב להתגרש מאשתו מזה 43 שנים. דונלי נסעה לאירופה וחזר בסתיו עם בן כביכול מאומץ, דייוויד, יליד 10 בספטמבר 1931. ריד ודונלי הסכימו לא לנקוט בצעדים נוספים עד שאשתו תמות.
בדצמבר 1931, דונלי והנהג שלה נחטפו באיומי אקדח והוחזקו תמורת כופר. ריד עירב את עצמו מקרוב בתיק ונטען כי קרא לעזרתו של ג'ון לאזיה, דמות מרכזית בזירת הפשע המאורגן בקנזס סיטי, מיזורי, כדי לעזור למצוא את דונלי, שהתרחשה תוך 34 שעות מהחטיפה. תיקי המשפט שהתנהלו שלאחר מכן שלחו לכלא שלושה גברים בגין הפשע ולזיכויו השנוי במחלוקת של רביעי, שטען כי חשב שהוא חוטף מישהו אחר.
לאחר שאשתו של ריד מתה ב-1932, התגרשה דונלי מבעלה, והשניים נישאו בדצמבר 1933. הוא מת רק יומיים לפני יום הולדתו ה-13 של בנו לאחר שחטף דלקת ריאות לאחר שבילה בוקר בדיג בגשם.
ביוגרפיה > מותו

ריד מת ב-8 בספטמבר 1944 בבית הקיץ שלו במחוז אוסקודה, מישיגן.
הערות שוליים

↑  "The Speer-Aiken Family" (PDF). 13 באוגוסט 1979. אורכב מ-המקור (PDF) ב-4 במרץ 2016. נבדק ב-7 בינואר 2014. {{cite web}}:  (עזרה)
↑  "A Foregone Conclusion: The Founding of the Federal Reserve Bank of St. Louis by James Neal Primm - stlouisfed.org - Retrieved January 1, 2007". אורכב מ-המקור ב-15 במרץ 2007. נבדק ב-2 בינואר 2007. {{cite web}}:  (עזרה)
↑  Saker Woeste, Victoria. "Suing Henry Ford: America's First Hate Speech Case". American Bar Foundation. נבדק ב-1 ביוני 2012. {{cite web}}:  (עזרה)
1 2  Victoria Saker Woeste | Insecure Equality: Louis Marshall, Henry Ford, and the Problem of Defamatory Antisemitism, 1920–1929 | The Journal of American History, 91.3 | The History Cooperative (אורכב 30.12.2008 בארכיון Wayback Machine)
↑  "Missouri Valley Special Collections : Item Viewer". אורכב מ-המקור ב-3 במרץ 2014. נבדק ב-9 ביולי 2013. {{cite web}}:  (עזרה)
↑  Harper, Kimberly. "Historic Missourians: Nell Donnelly Reed". The State Historical Society of Missouri. אורכב מ-המקור ב-28 במרץ 2016. נבדק ב-6 ביולי 2013. {{cite web}}:  (עזרה)
| --- | --- |
בקרת זהויות :  ISNI: 0000 0000 2751 5363  LCCN: n88172393  NARA: 12000510  SNAC: w68p688c  SUDOC: 168652358  US Congress: R000118  VIAF: 65564803   WorldCat (עם VIAF): 65564803 
ריד, בערך 1911
ויליה מטאצ'יונאייטה

| --- | --- |

 לידה:  24 ביוני 1986 (בת 38) וילנה, ליטא 
 מקום הקמה:  ליטא 
 מוקד פעילות:  ליטא 
 תקופת הפעילות:  מ-2002 
 מקום לימודים:  אוניברסיטת וילנה 
 סוגה:  מוזיקת פופ 
 
ויליה מטאצ'יונאייטה (בליטאית: Vilija Matačiūnaitė; נולדה ב-24 ביוני 1986) היא זמרת, שחקנית וכותבת שירים ליטאית. היא ייצגה את ליטא באירוויזיון 2014, שנערך בקופנהגן שבדנמרק, עם השיר "Attention".
קריירה

בשנת 2005 השתתפה בקדם הליטאי לאירוויזיון 2005, שנערך בקייב שבאוקראינה, עם השיר "Oh My God". היא העפילה לגמר, בו דורגה במקום השביעי עם 733 נקודות. על-אף מיקומה הנמוך, הפכה מטאצ'יונאייטה למוקד התעניינות רב בכלי התקשורת במדינות הבלטיות. באותה שנה השתתפה בעונה הראשונה של תוכנית הריאליטי המוזיקלית Kelias į žvaigždes בערוץ LNK, שבה סיימה במקום השני. בשנת 2010 דורגה במקום השני בתחרות הריקוד Kviečiu Šokti ובמקום השלישי בתחרות השירה הבין-לאומית Sea Songs באוקראינה. בשנת 2011 דורגה במקום השני בתחרות השירה הבין-לאומית Golden Voices במולדובה. בשנת 2012 זכתה במקום הראשון בתחרות המוזיקה הבריטית Melange Factor.‏
בשנת 2014 ניצחה בקדם הליטאי לאירוויזיון 2014 עם השיר "Attention".‏ היא ייצגה את מדינתה בתחרות הזמר של האירוויזיון, אך כשלה בניסיון להעפיל לשלב הגמר. היא קיבלה את פרס ברברה דקס על התלבושת הגרועה ביותר מאירוע האירוויזיון השנתי. בשנת 2017 השתתפה בתחרות הארצית פעם נוספת עם "I See the Lights", אך לא עברה את שלב הסינון הראשוני.
היא ניסתה לייצג את ליטא באירוויזיון שלוש פעמים נוספות: ב-2021 עם השיר "Open", ב-2022 עם "101" וב-2024 עם "Save Me".‏ בכל שלוש ההזדמנויות נכשלה.
דיסקוגרפיה > אלבומי אולפן

2006: Mylėk
2014: Attention!
הערות שוליים

↑  Vee M (winner for Sunday 30th)
↑  Dainos „Attention“ autorė V. Matačiūnaitė: bet kokiu atveju keliausiu į Kopenhagą
↑  Lithuania: Vilija wins the Barbara Dex Award
↑  Lithuania: Sasha Song and Vilija Mataciunaite attempt Eurovision 2017 comebacks
↑  Carabaña Menéndez, Hugo (2023-12-19). "Eurovizija.LT 2024: Presentados los artistas y canciones de la preselección lituana cuya final será el 17 de febrero con la vuelta de The Roop" [Eurovizija.LT 2024: The artists and songs of the Lithuanian preselection have been presented, with the final set for 17 February and the return of The Roop]. ESCplus España (בEuropean Spanish). נבדק ב-2023-12-19.
| --- | --- |
בקרת זהויות :  MusicBrainz: 18da19e2-4535-4bc5-ad3c-3cc83804b9bb  VIAF: 1748154260641724480001   WorldCat (עם VIAF): 1748154260641724480001
גלי רדיו

הספקטרום האלקטרומגנטי ותרשים הממחיש שידור אות רדיו
סימן אזהרה (אידאוגרמה) מפני קרינה בלתי מייננת (אשר גלי רדיו נמנים עם סוגיה)
גלי רדיו הם קרינה אלקטרומגנטית בתדרים שבין 3 הרץ עד 300 ג׳יגה-הרץ מתוך הספקטרום האלקטרומגנטי. אורכי הגל של תדרים אלו הם 100,000 קילומטרים עד 1 מילימטר. ככל שאר הגלים המהווים קרינה אלקטרומגנטית, גם גלי רדיו מתפשטים במהירות האור, ונעים בשדות אלקטרומגנטיים המתפשטים בריק.
תדרי רדיו משמשים, בין השאר, לתקשורת אלחוטית. לשם ביצוע תקשורת אלחוטית יש להקצות למשדר תדר שבו ישדר, ורוחב סרט מסוים. לכל משדר תדר המוקצב לו, שבו ניתן להאזין לו, ובקשר דו־כיווני – גם לשוחח איתו. כיוון שרוחב הסרט הכולל של גלי הרדיו מוגבל, ולכל משדר נדרש רוחב סרט מינימלי, הרי מספרם הכולל של תדרי הרדיו מוגבל. העובדה שלמשדר יש טווח מסוים, התלוי בעוצמת השידור ובצורת ההתפשטות של גלי הרדיו, מאפשרת להקצות אותו תדר לשני משדרים המרוחקים במידה מספקת, אך בעיית המחסור אינה נפתרת. סוג של פתרון לבעיה הוא העברתו של תחום רחב של תדרים בתווך שידור אחר (כגון תקשורת בכבלים). אז תחום התדרים מכיל גם תדרים שנמצאים באוויר ומוקצים לצרכים אחרים. אפשרות אחרת היא שידור וקליטה באלומות צרות מאוד כמו שידור וקליטה בעזרת לוויינים. פריצת דרך בתחום ניצול תדרי רדיו לתקשורת אישית הושגה עם המצאת התקשורת הסלולרית. עד להמצאת שיטה זו, השימוש בתדרי רדיו היה נפוץ בעיקר אצל גופים וארגונים ולא באופן אישי.
בתחום שידורי הרדיו לתקשורת המונים היצע התדרים מצומצם ביותר, ולכן נדרשת הסדרה של הקצאת התדרים, המבוצעים במספר גופי הסדרה ופיקוח ברחבי העולם, הן ברמה הארצית (כגון משרד התקשורת בישראל), והן ברמה הבינלאומית (כגון ITU). המחסור בתחום זה, יחד עם הרצון לשדר לציבור הרחב, יצרו את תופעת הרדיו הפיראטי. ישנם תחומים נוספים בהם יש מחסור בתדרים; דוגמה לכך הם תדרים בתחום ה-2.4 גיגה-הרץ ששימשו את צה"ל שסירב לפנותם לשימושי בלוטות' הזקוקים לתחום זה. במשך תקופה ארוכה נאסר בישראל שיווק של מכשירים אזרחיים שתומכו בתקן "בלוטות'", עד למציאת הסדר שבמסגרתו פינה צה"ל את תחום התדרים.
שימושים

לגלי הרדיו מספר שימושים, הנפוצים ביניהם -
קשר רדיו להעברה של שידורי רדיו, טלוויזיה, תקשורת סלולרית ונתונים.
ניווט - הן באמצעות לוויינים (דוגמת GPS) והן באמצעות מערכות מיושנות יותר (דוגמת מערכת לורן או VOR).
מכ"ם (RADAR / רדאר) - על ידי שליחת גלי רדיו למרחב ופיענוח האותות המוחזרים ניתן לאתר את מיקומם וכיוון תנועתם של גופים הנעים במרחב.
אסטרונומיה - תצפית על גרמי השמים באמצעות רדיו-טלסקופ.
חובבות רדיו
שימושים > חלוקת סקלת גלי רדיו

גלי רדיו בתדרים שונים מוקצים לטובת שימוש מסוים:
גלים ארוכים קיצונית – (ELF (אנ')) גלים בטווח של 3Hz-300Hz – משמשים בתקשורת עם צוללות עמוקות על ידי מערכי אנטנות גדולים ביותר (קילומטרים) ולצורך מעקב אחר ציוד ניקוי צינורות (אנ') כשהצנרת עצמה משמשת כאנטנה.
גלים על־ארוכים – (ULF (אנ')) גלים בטווח של 300Hz-3KHz – גלים אלו שימשו בעבר לצורך תקשורת מאובטחת קצרת טווח.
גלים ארוכים מאוד – (VLF (אנ')) גלים בטווח של 3KHz-30KHz – גלים אלו הם בעלי טווח גדול ביותר ואמינות גבוהה ומשמשים ליישומים צבאיים ליצירת קשר למרחק גדול. לגלי הרדיו בטווח תדירות זה יכולת חדירה מסוימת למים ולכן הם משמשים בתקשורת עם צוללות.
גלים ארוכים (LW) בתחום שמתחת ל-300KHz. לגלים אלו יכולת עבירות טובה בקרקע, והם מאפשרים כיסוי שטח גבוה בהשוואה לתחומים אחרים. על פי ה-ITU, אזור מס' 1 (הכולל את אירופה, אפריקה, המזרח התיכון, המפרץ הפרסי, ברית המועצות לשעבר, ומונגוליה) יכולים להשתמש בתדרים 148.5 עד 283.5KHz שבתחום זה לטובת שידורי רדיו, שנעשים לרוב ב-AM באמצעות גל נושא בכפולות של 9KHz.
גלים בינוניים (MW) בתחום 500-1600KHz, לרוב בשידורי AM.
גלים קצרים (SW) (גם "תדר גבוה" ובראשי תיבות: ת"ג) בתחום 1.7-30MHz, בהם מקובלות שיטות שידור מגוונות. משמשים בדרך כלל לשידורי תחנות רדיו לטווח רחוק במיוחד (מדינות רבות) ולתקשורת בין חובבי רדיו.
תג"מ או תג"ם (תדר גבוה מאוד, VHF) בתחום 30-88MHz, משמש לתקשורת רדיו טקטית בצה"ל ובצבאות רבים אחרים.
גלים מילימטריים (mmW) – בתחום 30GHz-300GHz המשמשים לתקשורת ולחיישנים.
טלוויזיה אנלוגית, בתחומים:
VHF: 70-88MHz, 108-200MHz
UHF: 200-700MHz
רדיו אנלוגי בשיטת אפנון FM בתחום 88-108MHz
רדיו דיגיטלי – בתחום (174-218MHz (Band III ב-VHF וכן בתחום 1.454-1.492GHz ב- L-Band
טלפון סלולרי אנלוגי ודיגיטלי – בסביבות 800-900MHz וכן בסביבות 1800-1900MHz, 2100MHz
בלוטות', Wi-Fi בתקנים 802.11b, 802.11g ו-802.11n, טלפונים אלחוטיים ותנורי מיקרוגל בתחום 2.4GHz
Wi-Fi בתקן 802.11n, 802.11a ו-802.11ac בתחום 5GHz
לוויין ומכ"ם – סביבות 10GHz ומעלה
גלי הרדיו מעל 1GHz מתאפיינים בדרך כלל בעבירות הדומה מאוד לעבירות של קרני אור, כלומר כל דבר החוסם אור חוסם אותם במידה רבה מאוד. תכונה זו מתגברת ככל שעולה התדירות.
תת-תחומים

לפי הגדרות ה-ITU:
| תת-תחום בעברית | תת-תחום באנגלית | כינוי | יחידה | תחום | אורך גל |
| --- | --- | --- | --- | --- | --- |
| תדר קיצוני נמוך | Extremely low frequency | ELF | Hz | 3-30 | 10,000 - 100,000 ק"מ |
| תדר סופר נמוך | Super low frequency | SLF | Hz | 30-300 | 1,000 - 10,000 ק"מ |
| תדר אולטרה נמוך | Ultra low frequency | ULF | Hz | 300-3000 | 100 - 1000 ק"מ |
| תדר נמוך מאוד | Very low frequency | VLF | KHz | 3-30 | 10 - 100 ק"מ |
| תדר נמוך | Low frequency | LF | KHz | 30-300 | 1 - 10 ק"מ |
| תדר בינוני | Medium frequency | MF | KHz | 300-3000 | 100 - 1000 מטר |
| תדר גבוה | High frequency | HF - ת"ג | MHz | 3-30 | 10 - 100 מטר (גלים קצרים) |
| תדר גבוה מאוד | Very high frequency | VHF - תג"מ | MHz | 30-300 | 1 - 10 מטר |
| תדר אולטרה גבוה | Ultra high frequency | UHF - תא"ג | MHz | 300-3000 | 10 - 100 ס"מ |
| תדר סופר גבוה | Super high frequency | SHF | GHz | 3-30 | 1 - 10 ס"מ |
| תדר קיצוני גבוה (גלים מילימטריים) | Extremely high frequency | EHF | GHz | 30-300 | 1 - 10 מ"מ |
תת-תחומים > חלוקה של תדרי הג'יגה ומעלה

לפי הגדרות ה-IEEE:
| כינוי | תחום תדר | מקור השם |
| --- | --- | --- |
| L band | 1 - 2 GHz | Long wave |
| S band | 2 - 4 GHz | Short wave |
| C | 4 - 8 GHz | Compromise between S and X |
| X | 8 - 12 GHz | ככל הנראה קיצור לכינוי של סימון המטרות במערכת לבקרת אש, אשר בעבר השתמשו בתחום זה. |
| Ku band | 12 - 18 GHz | Kurz-under |
| K | 18 - 27 GHz | Kurz (בגרמנית: קצר) |
| Ka band | 27 - 40 GHz | Kurz-above |
| V | 40 - 75 GHz |  |
| W | 75 - 110 GHz |  |
| mm | 110 - 300 GHz |  |
מקור השם

את השם "רדיו" הגה הפיזיקאי הצרפתי אדוארד בראנלי (Edouard Branly). שם זה מגיע במקור מהמונח "radioconductor", אשר מבוסס על הפועל להקרין - "to radiate".
גלי רדיו מכונים גם בשם "גלי האתר". כינוי זה מקורו בתאוריה השגויה לפיה גלים אלקטרומגנטיים זקוקים לתווך חומרי כלשהו על מנת לנוע במרחב, בדומה לגלי קול. תאוריה זו הופרכה בעזרת ניסוי מייקלסון-מורלי.
שימוש באנטנות

ניתן ליצור גלי רדיו באמצעות זרם חילופין העובר באנטנה. כאשר גלי רדיו נעים בסביבתו של תיל מוליך, תנועת השדות המגנטיים והחשמליים שלהם גורמת להשראה אלקטרומגנטית היוצרת זרם חילופין ומתח בתיל. אלו יכולים להיות מפוענחים כאותות או נתונים המאפשרים שימוש בגלי הרדיו לתקשורת אלחוטית.
ראו גם

מכשיר רדיו
שידור
קליטה
תדרים ללא רישוי
טבלת הקצאת תדרי הרדיו לשימושים השונים בארצות הברית ב-2016
אנטנת לולאה